ข้อบัญญัติองค์การบริหารส่วนตำบลคือเวียง เรื่อง การควบคุมควันไฟและฝุ่นละอองจากการเผา พ.ศ. 2560
ข้อบัญญัติองค์การบริหารส่วนตำบลคือเวียง
ข้อบัญญัติองค์การบริหารส่วนตำบลคือเวียง
เรื่อง
การควบคุมควันไฟและฝุ่นละอองจากการเผา
พ.ศ. ๒๕๖๐
 

โดยที่เป็นการสมควรตราข้อบัญญัติองค์การบริหารส่วนตำบลคือเวียง
ว่าด้วยการควบคุมควันไฟและฝุ่นละอองจากการเผา

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๕๖ ประกอบกับมาตรา ๒๐
แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลคือเวียง
โดยความเห็นชอบของสภาองค์การบริหารส่วนตำบลคือเวียง และนายอำเภอดอกคำใต้
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลคือเวียง เรื่อง การควบคุมควันไฟและฝุ่นละอองจากการเผา
พ.ศ. ๒๕๖๐

ข้อ
๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลคือเวียงตั้งแต่วันถัดจากวันประกาศในราชกิจจานุเบกษา

ข้อ
๓ บรรดาข้อบัญญัติ ประกาศ ระเบียบ หรือคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ
๔ ในข้อบัญญัตินี้
การเผา หมายความว่า การจุดไฟเผาขยะมูลฝอย หญ้าแห้ง
ต้นไม้ หรืออื่นใดอันเป็นเหตุให้เกิดควัน ความร้อน สิ่งมีพิษ ฝุ่นละออง เขม่า เถ้า
จนเป็นเหตุให้เสื่อมหรืออาจเป็นอันตรายต่อสุขภาพอนามัยของประชาชน
ยกเว้นการเผาเพื่อประกอบอาหารในครัวเรือนหรือการจัดเลี้ยง
เนื่องในโอกาสต่าง ๆ การเผาขยะด้วยเตาเผาขยะไร้มลพิษองค์การบริหารส่วนตำบลคือเวียงและการฌาปนกิจศพที่กระทำตามประเพณีท้องถิ่น
ไม่ให้ถือว่าเป็นการเผาตามข้อบัญญัตินี้ ส่วนการเผาที่เกิดจากการประกอบอาหาร
เพื่อการจำหน่ายหรือเพื่อธุรกิจการค้าให้ขออนุญาตต่อเจ้าพนักงานท้องถิ่น
เจ้าพนักงานท้องถิ่น หมายความว่า นายกองค์การบริหารส่วนตำบลคือเวียง
พนักงานเจ้าหน้าที่ หมายความว่า
ผู้ซึ่งเจ้าพนักงานท้องถิ่นแต่งตั้งให้เป็นพนักงานเจ้าหน้าที่ตามข้อบัญญัตินี้

ข้อ
๕ ให้เจ้าพนักงานท้องถิ่นและพนักงานเจ้าหน้าที่มีอำนาจ
ดังต่อไปนี้
(๑)
โฆษณาให้ประชาชนได้ทราบถึงหน้าที่ที่จะต้องปฏิบัติตามข้อบัญญัติ
(๒)
สอดส่องและกวดขันไม่ให้มีการฝ่าฝืนข้อบัญญัตินี้โดยเคร่งครัด
(๓)
ตักเตือนผู้กระทำความผิดหรือสั่งให้ผู้กระทำความผิดแก้ไขหรือขจัดสภาพรกรุงรังหรือความไม่เรียบร้อยให้หมดไป
(๔)
รายงานการกระทำผิดของผู้กระทำความผิดซึ่งไม่เชื่อฟัง เพื่อให้เจ้าพนักงานท้องถิ่นดำเนินการปรับตามข้อบัญญัตินี้

ข้อ
๖ เจ้าของหรือผู้ครอบครองที่ดินผู้ใด
ปล่อยปละละเลยให้ต้นไม้หรือธัญพืชที่ตนปลูกไว้
หรือที่ขึ้นเองในที่ดินของตนให้เหี่ยวแห้งหรือมีสภาพรกรุงรัง
หรือปล่อยปละละเลยให้มีการทิ้งสิ่งปฏิกูลหรือมูลฝอยในบริเวณของตนจนเป็นเหตุให้มีสภาพที่อาจทำให้เป็นการเสี่ยงที่จะเกิดไฟไหม้ลุกลามเป็นบริเวณกว้าง
เจ้าของหรือผู้ครอบครองมีความผิดตามข้อบัญญัตินี้

ข้อ
๗ ห้ามผู้ใดเผาขยะมูลฝอย หญ้าแห้ง
ต้นไม้ หรือสิ่งอื่นใด ไม่ว่าจะเป็นการเผาในที่ดินของตนหรือที่ดิน
หรือทางสาธารณะ หรือป่าไม้ ในประการที่ทำให้เกิดควันหรือฝุ่นละออง อันเป็นอันตรายต่อสุขภาพของประชาชน

ข้อ
๘ ห้ามผู้ใดปรุง ขาย
หรือจำหน่ายสินค้าที่กระทำให้เกิดควันไฟหรือฝุ่นละอองบนถนนหรือในสถานสาธารณะอย่างเป็นประจำ
เว้นแต่ได้รับอนุญาตจากเจ้าพนักงานท้องถิ่น เพื่อให้คำแนะนำในการป้องกันหมอกควันมิให้กระจายไปตามหลักวิชาการ

ข้อ
๙ ห้ามผู้ใด
(๑)
ทิ้งสิ่งปฏิกูลหรือมูลฝอยลงบนที่หรือทางสาธารณะ
(๒)
ปล่อยปละละเลยหรือเจตนาให้มีสิ่งปฏิกูลมูลฝอย ฟางข้าว
หรือสิ่งอื่นใดในที่ดินของตนเองในสภาพที่ประชาชนอาจเห็นได้จากที่สาธารณะ
หรือในสถานที่อาจทำให้เกิดไฟไหม้ลุกลาม
(๓)
ห้ามเผาเด็ดขาด ตามประกาศขององค์การบริหารส่วนตำบลคือเวียง

ข้อ
๑๐ หากเจ้าของหรือผู้ครอบครองที่ดินไม่ปฏิบัติตามคำแนะนำเจ้าพนักงานท้องถิ่น
หรือพนักงานเจ้าหน้าที่โดยเจ้าพนักงานท้องถิ่นหรือพนักงานเจ้าหน้าที่ได้กล่าวตักเตือนแล้วเจ้าพนักงานท้องถิ่นหรือเจ้าพนักงานเจ้าหน้าที่อาจจัดการตามความจำเป็น
เพื่อป้องกันมิให้มีการเผาหรือป้องกันการลุกลามของไฟหรือดำเนินการใด ๆ
กับสภาพพื้นที่เสี่ยงต่อการเกิดไฟไหม้ เช่น การทำแนวกันไฟ การตัดถาง การรื้อถอน
สิ่งปลูกสร้างหรือสิ่งอื่น ๆ ซึ่งเจ้าของหรือผู้ครอบครองสถานที่นั้นต้องเป็นผู้เสียค่าใช้จ่ายสำหรับการนั้น

ข้อ
๑๑ ผู้ใดขัดขวางการปฏิบัติหน้าที่ของเจ้าพนักงานท้องถิ่น
หรือพนักงานเจ้าหน้าที่ตามข้อ ๕ ต้องระวางโทษปรับไม่เกินหนึ่งพันบาท

ข้อ
๑๒ ผู้ใดไม่ปฏิบัติตามคำแนะนำของเจ้าพนักงานท้องถิ่น
หรือพนักงานเจ้าหน้าที่ตามข้อ ๕ หรือฝ่าฝืนข้อ ๖ ข้อ ๗ ข้อ ๘ และข้อ ๙
ต้องระวางโทษปรับไม่เกินหนึ่งพันบาท

ข้อ
๑๓ ให้เจ้าพนักงานท้องถิ่นประกาศและประชาสัมพันธ์ให้ประชาชนทราบถึงการปฏิบัติตามข้อบัญญัตินี้

ข้อ
๑๔ ให้เจ้าพนักงานท้องถิ่นมีอำนาจในการพิจารณายกเว้นการปฏิบัติตามข้อบัญญัตินี้ตามความจำเป็นและความเหมาะสมของพื้นที่

ข้อ
๑๕ ให้นายกองค์การบริหารตำบลคือเวียงรักษาการให้เป็นไปตามข้อบัญญัตินี้และให้มีอำนาจออกประกาศ
หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๒๘
กุมภาพันธ์ พ.ศ. ๒๕๖๐
ศรีหล้า เผ่าใจมา
นายกองค์การบริหารส่วนตำบลคือเวียง







ภวรรณตรี/จัดทำ
๓๐ ตุลาคม ๒๕๖๐

พรวิภา/ตรวจ
๓๐ ตุลาคม ๒๕๖๐























[๑] ราชกิจจานุเบกษา
เล่ม ๑๓๔/ตอนพิเศษ ๒๕๓ ง/หน้า ๑๗๑/๑๒ ตุลาคม ๒๕๖๐